ক্রিস অ্যাডামস
ক্রিস্টোফার জন অ্যাডামস (ইংরেজি: Chris Adams; জন্ম: ৬ মে, ১৯৭০) ডার্বিশায়ারের হুইটওয়েল এলাকায় জন্মগ্রহণকারী সাবেক ও বিখ্যাত ইংরেজ আন্তর্জাতিক ক্রিকেটার। ইংল্যান্ড ক্রিকেট দলে সংক্ষিপ্তকালের জন্য আন্তর্জাতিক ক্রিকেটে অংশগ্রহণ করেন তিনি। বর্তমানে তিনি ওলন্দাজ জাতীয় দলের অন্তর্বর্তীকালীন কোচের দায়িত্বে রয়েছেন। ঘরোয়া প্রথম-শ্রেণীর ইংরেজ কাউন্টি ক্রিকেটে ডার্বিশায়ার ও সাসেক্সের প্রতিনিধিত্ব করেন। এছাড়াও, অস্ট্রেলিয়ান ক্যাপিটাল টেরিটরি দলের পক্ষেও খেলেছেন ‘গ্রিজলি’, ‘গ্রিজওল্ড’ ডাকনামে পরিচিত ক্রিস অ্যাডামস। দলে তিনি মূলতঃ মাঝারিসারির আক্রমণধর্মী ব্যাটসম্যানের দায়িত্ব পালন করেছেন। ডানহাতে ব্যাটিংয়ের পাশাপাশি মাঝে-মধ্যে ডানহাতে অফ ব্রেক বোলিংয়ে দক্ষতা দেখিয়েছেন। এছাড়াও, স্লিপ অঞ্চলে দারুণ ফিল্ডিং করতেন।